สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก มีพระดำรัสถวายพระพร สมเด็จพระนางเจ้าฯ พระบรมราชินี เนื่องในวันเฉลิมพระชนมพรรษา 3 มิถุนายน 2564
เนื่องในวันเฉลิมพระชนมพรรษา สมเด็จพระนางเจ้าฯ พระบรมราชินี 3 มิถุนายน 2564  สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก มีพระดำรัสถวายพระพร ความว่าขอถวายพระพร เจริญพระราชสิริสวัสดิ์พิพัฒนมงคลพระชนมสุขทุกประการ จงมีแด่สมเด็จบรมบพิตร พระราชสมภารเจ้า ผู้ทรงพระคุณอันประเสริฐอภิลักขิตสมัยเฉลิมพระชนมพรรษาของ สมเด็จบรมบพิตร พระราชสมภารเจ้า สมเด็จพระนางเจ้าฯ พระบรมราชินี ผู้ทรงพระคุณอันประเสริฐ 3 มิถุนายน 2564 ได้เวียนมาบรรจบอีกคำรบหนึ่ง อาตมภาพในนามคณะสงฆ์ ขอตั้งกัลยาณจิตร่วมถวายพระพรชัย ให้ทรงบริบูรณ์ด้วยพระกำลังพรั่งพร้อม ในอันที่จะทรงอภิบาลบำรุงประเทศชาติ พระบวรพุทธศาสนาและสืบสานพระบรมราชปณิธานแห่งพระบรมราชจักรีวงศ์ ให้ดำรงวัฒนาสถาพรสืบไปสมเด็จบรมบพิตร พระราชสมภารเจ้า สมเด็จพระนางเจ้าฯ พระบรมราชินี ผู้ทรงพระราชศรัทธามั่นคงในพระรัตนตรัย ก็ได้ทรงขัดเกลาพระราชหฤทัยไปในทางเพิ่มพูนพระราชกุศลบารมี  อนุวัตจริยาแห่งอุบาสิกา ทรงพากเพียรมุ่งมั่นบำเพ็ญพระราชกรณียกิจ ค้ำจุนชีวิตอาณาประชาราษฎร์ให้สามารถผ่อนคลายความเดือดร้อนลำเค็ญ ทรงแผ่กระแสความร่มเย็นด้วยน้ำพระราชหฤทัยเป็นทางแห่งพระราชจริยา ทรงแผ่พระมหากรุณาเป็นทางแห่งการประกอบพระราชกิจ  พร้อมพระฉันทจริตอันเปี่ยมด้วยมัทวธรรมประจำพระราชอัธยาศัย ยังความแช่มชื่นเบิกบานแก่ผู้ได้สัมผัสชื่นชมพระบารมีในกาลทุกเมื่อการที่ทรงดำรงมั่นในธรรมวิธีเฉกบัณฑิตเช่นนี้ แสดงถึงพระปรีชาญาณ ซึ่งทรงเข้าพระราชหฤทัยในสภาวธรรมควบคู่กับพระไตรลักษณ์ ช่วยชักพาน้ำพระราชหฤทัยให้สงบนิ่งเยือกเย็น หยั่งลึกลงเอิบอาบพระกมล แล้วหลั่งรินไปชุบชโลมความสุขของประชาชนทั่วหน้า อาตมภาพจึงขอยกภาษิตของเทวดา ที่สรรเสริญสตรีผู้มีปัญญา ดุจดังเคยถวายไว้ เมื่อปีแรกแห่งการเฉลิมพระชนมพรรษา นับแต่เสด็จสถิตในที่สมเด็จพระอัครมเหสี มากล่าวอ้างเป็นสัจวาจา อีกคำรบหนึ่ง ว่า    น หิ สพฺเพสุ ฐาเนสุ     ปุริโส โหติ ปณฺฑิโต    อิตฺถีปิ ปณฺฑิตา โหติ    ตตฺถ ตตฺถ วิจกฺขณา.แปลความว่า มิใช่แต่บุรุษจะเป็นบัณฑิตในที่ทุกสถาน แม้สตรีมีปัญญาเห็นประจักษ์ก็เป็นบัณฑิตได้ในที่นั้นๆด้วยเดชะแห่งสัจวาจา ขอคณะรัฐบาล ข้าราชการและประชานิกรทุกหมู่เหล่า จงสามัคคีพร้อมเพรียงกันเข้าประกอบกรณียกิจตามหน้าที่โดยสุจริตธรรม นำพาบ้านเมืองไทยให้รุ่งเรืองมั่นคง เพื่อสมเด็จบรมบพิตร พระราชสมภารเจ้าทั้งสองพระองค์ จักได้ทรงพระเกษมสำราญ ทรงดลบันดาลประโยชน์สุขโดยธรรม ให้สัมฤทธิ์สู่อาณาราษฎรทุกสถาน สมดังพระราชสัตยาธิษฐานได้อย่างบริบูรณ์ขออานุภาพแห่งคุณพระศรีรัตนตรัย โปรดอภิบาลรักษาสมเด็จบรมบพิตร พระราชสมภารเจ้า สมเด็จพระนางเจ้าฯ พระบรมราชินี ผู้ทรงพระคุณอันประเสริฐ ให้ทรงพระเจริญด้วยจตุรพิธพรชัย เสด็จสถิตเป็นมิ่งขวัญหลักชัยของปวงชนชาวไทย ตลอดกาลนาน เทอญ